KKNK: Skrywers gesels oor hulle boeke | Oudtshoorn Courant
KKNK: Skrywers gesels oor hulle boeke
Daniel Hugo, bekende digter en vertaler, stel vir die tweede jaar dié program saam, ná verlede jaar se suksesvolle boekgesprekreeks. Foto: Marlene Malan
OUDTSHOORN NUUS - "Die ATKV-Boeke-oase is nie net 'n tuiste vir die nuutste boeke teen sakpaspryse nie, maar stel ook met daaglikse boekgesprekke feesgangers bekend aan ons kreatiewe denkers en hul skryfprosesse", sê Rhodé Snyman, uitvoerende hoof van die KKNK, wat van 8 tot 15 April op Oudtshoorn aangebied word.
Koelsoem Kamalie en Flori Schrikker deel in Kaapse kookkuns (8 April 14:00) met Marlene Malan meer oor die oorweldigende sukses van Kook saam Kaaps en hulle nuutste kookboek, Soettand. Hulle was hul lewe lank net ma's en eggenote wat hul huisgesinne bederf het met lekker etes, maar toe word hulle ontdek ...
Oorlog word bespreek in Die grensoorlog herbelig (8 April 11:00) met skrywer Willem Steenkamp en kyk ondersoekend na Suid-Afrika se langste oorlog. Wie was die wenner en wás daar 'n wenner? Kom luister na klomp nuwe feite oor die waterskeidings-gebeurtenis in die Suid-Afrikaanse geskiedenis.
In Twee Anglo-Boereoorlogbiografieë (12 April 11:00) volg Carel van der Merwe (Eugène Marais) en Elsabé Brits (Emily Hobhouse) die spoor van twee enigmatiese mense wat 'n onmiskenbare band met dié oorlog gehad het. Tydens die Die Boereoorlogdagboek van Anna Barry (14 April 11:00) vertel Jansen die verhaal van 'n jong meisie se verskeurdheid oor haar oorlogservaring, wanneer sy tussen haar broer en haar pa te staan kom.
Kaartjies kan by Computicket, Shoprite/Checkers en House & Home gekoop word. Verblyfbesprekings kan aanlyn gedoen word, of kontak 044 203 8600. Die feesdatums val binne die nasionale skoolvakansie en eindig oor Paasnaweek.